Document ID: /roh_data/filtered/fineweb-2-filterrobots_roh.jsonl.gz/39388

Visitas en chasas da tgira e d'attempads duain vegnir pussaivlas, dentant be cun sa tegnair strictamain vid las reglas. Quai vul dir:
- las visitas e la persuna attempada dastgan be s'entupar ordaifer la chasa da tgira
- i sto vegnir tegnì ina distanza da 3 meters
- be duas persunas a la giada pon far la visita
- ina persuna da la tgira sto esser preschenta
- tut ils involvids han da purtar ina mascra durant la visita.
En cas extraordinaris, pia per exempel sch'ina persuna ord la famiglia è sin murir, dastga l'instituziun sezza decider en tge furma ch'ina visita è pussaivla.
La regenza grischuna ha la cumpetenza da decider tge mesiras da protecziun che valan en las chasas da tgira. Pir avant in'emna aveva cusseglier federal Alain Berset accentuà che la Confederaziun n'haja mai scumandà visitas - quai saja chaussa dals chantuns ed uschia sajan era ils singuls chantuns responsabels da decider schluccadas.
Ulteriuras decisiuns
Medemamain oz è vegnì enconuschent ch'il chantun dat glisch verda a las vischnancas da votar a l'urna enstagl durant radunanzas communalas, ch'èn actualmain scumandadas:
Autras adattaziuns ch'il chantun fa davent da glindesdi èn cunzunt prolungaziuns da mesiras che valan gia. Per exempel resta la protecziun civila er vinavant semtgada per sa gidar en il sectur da sanadad ed er homeoffice en l'administraziun chantunala vegn vinavant recumandà.